


	Euroopa Parlament
2024-2029
	[image: EP logo RGB_Mute]



<Commission>{EMPL}Tööhõive- ja sotsiaalkomisjon</Commission>
Esimees

<Date></Date>
David McAllister
Esimees
Väliskomisjon
BRÜSSEL
Teema:	<Titre>Arvamus ettepaneku kohta võtta vastu nõukogu otsus, mis käsitleb ulatusliku lepingute ja kokkulepete paketi sõlmimist, et tugevdada, süvendada ja laiendada kahepoolseid suhteid Šveitsi Konföderatsiooniga </Titre><DocRef>(10643/2025 – C10 0075/2026 – 2025/0162(NLE))</DocRef>
Austatud esimees

Tööhõive- ja sotsiaalkomisjon palub väliskomisjonil kui vastutaval komisjonil anda soovituse kiita heaks nõukogu otsuse eelnõu, mis käsitleb ühelt poolt Euroopa Liidu ja teiselt poolt Šveitsi Konföderatsiooni vahelise ulatusliku lepingute ja kokkulepete paketi sõlmimist, et tugevdada, süvendada ja laiendada kahepoolseid suhteid ning muuta otsuseid 2011/51/EL ja 2011/738/EL.


Lühiselgitus

Tööhõive- ja sotsiaalkomisjon pooldab ulatuslikku lepingute ja kokkulepete paketti Euroopa Liidu ja Šveitsi Konföderatsiooni vahel, mis loob stabiilse ja tasakaalustatud raamistiku kahepoolsete suhete edasiarendamiseks. Pakett aitab suurendada õiguskindlust, tugevdab koostööd vastastikust huvi pakkuvates valdkondades ning tagab liidu ja Šveitsi vaheliste tihedate majanduslike ja sotsiaalsete sidemete jätkuva toimimise.

Komisjon rõhutab, et isikute vaba liikumine jääb ELi ja Šveitsi suhete nurgakiviks, ning märgib, kui oluline on säilitada tööjõu õiglane liikuvus, tagades töötajate võrdse kohtlemise ja mittediskrimineerimise. Sellega seoses väljendab komisjon heameelt sätete üle, millega nähakse ette, et Šveits ühtlustab oma õigusaktid dünaamiliselt praeguste ja tulevaste liidu õigusaktidega isikute vaba liikumise ja töötajate lähetamise valdkonnas eesmärgiga kaitsta töötajate õigusi, vältida sotsiaalset dumpingut ning tagada tõhusate järelevalve- ja jõustamismehhanismide kaudu võrdsed tingimused.

Lisaks rõhutab komisjon sotsiaalkindlustussüsteemide tugeva koordineerimise tähtsust, millega hõlbustatakse tööjõu liikuvust, tagades samal ajal liikuvatele töötajatele ja nende pereliikmetele piisava sotsiaalkaitse. Sellega seoses väljendab komisjon erilist heameelt selle üle, et Šveits saab juurdepääsu EURESe, EESSI ja IMI infosüsteemidele ning hakkab neisse rahaliselt panustama. Samuti rõhutab ta jätkuva koostöö väärtust töötervishoiu ja tööohutuse, kutsehariduse ja -õppe, oskuste arendamise ja tööturule integreerimise valdkonnas.

Komisjoni arvates luuakse paketiga sobiv tasakaal koostöö süvendamise ning kõrgete sotsiaal- ja tööstandardite säilitamise vahel. Seetõttu toetab ta lepingute ja kokkulepete sõlmimist ning nõuab nende tõhusat rakendamist, austades täielikult liidu õigustikku, sotsiaalpartnerite rolli ja sotsiaalseid põhiõigusi.

